王令
上邵宝文
出处身之道，穷通命所关。
孔犹闻宋逐，轲亦退梁还。
兹道方中否，流风有後艰。
客来方病宪，人戚不堪颜。
士有高山仰，身尝逸驾攀。
径心思古到，独手欲今扳。
憔悴穷年学，乖疏五两纶。
鱼盐闻古隐，畎亩识今闲。
蹈海时何谓，无田力亦孱。
清醒甘泽畔，富贵奈墦间。
进壮羝羊触，行屯乘马班。
食贫欣道在，愠见笑儿顽。
时已输雌雉，心犹耻瘠环。
偶逢邦有道，喜睠涕无潸。
观水求窥海，知天愿适山。
虽归滕国圣，尚贱许行蛮。
进效无横草，希仁等弃官。
圣门犹进惑，惠政况先鳏。
自道非能赋，几希不敢删。
误知何以报，忠信赤心殷。